Génesis 15
Diosajj mä amtäwiruw Abramampi manti
1Ucanac khepatsti Tatitu Diosajj Abramarojj mä visionan uñstäna ucatsti saraquïnwa:
—Jan ajjsaramti, Abram, nayätwa jumar arjjatirimajja, jumar churañasti wali jach'apunïniwa —sasa.
2-3Ucampis Abramajj saraquïnwa:
—Dios Tatitu, ¿cunataquirac walïni juman churatamasti? Jumajj asquiw yatistajja nayan jan wawanïtajj-jja. Cunjämatejj jan mä wawsa churquistajja, take cunatejj utjquitu ucjja Damasconquir Eliezeriw catjjani, jupasti mä uywatajjaraquiwa —sasa.
4Tatitusti saraquïnwa:
—Juman herederomasti juman pachpa wawamäniwa, janiw mä jaya jakëcaniti —sasa.
5Ucatsti Tatitojj Abramarojj ankaruw irpsu, saraquiwa:
—Alajjpach sum uñtam, ucatsti take warawaranac jact'am jact'añjamächi ucqhajja. Jïsa, uqhamäniw juman wawanacamajja —sasa.
6Abramasti Tatiturojj iyawsänwa, ucatwa Tatitojj juparojj asqui jaket catokäna, 7saraquïnwa:
—Nayätwa Tatitojja; nayaw Ur sata Caldea oraket irpsunsma, aca orake jumar herenciat churañataqui —sasa.
8—Ucampis Dios Tatitu, ¿cunjämatsa yatiristjja nayan aca orake herenciat catokañajj-jja? —sasaw Abramajj saraquïna.
9Diosasti ucjjarojj saraquïnwa:
—Mä kachu vaca kallumpi, mä cabrampi, mä orko ovejampi apanim, ucanacasti quimsa marancamäñapawa, uqhamarac mä khorucutu, mä paloma wawampi cuna —sasa.
10Abramasti take aca animalanacwa apanïna Diosan nayrakataparu, ucatsti payar jaljtayasaw pä chekaru uchäna, purapat uñthapisita, ucampisa jamach'inacjja janiw jaljcaraquïnti. 11Ucampisa, uqham aychanac uñjasinsti jach'a pacanacaw ucjjarojj jutapjjäna, Abramasti ucanacarojj jarc'araquïnwa. 12Cunapachatejj arumäjjän ucqhasti, Abramajj ict'asjjänwa. Acatjamat mä ch'amacajj muyuntäna, ucatsti Abramajj wal ajjsarayasïna. 13Tatitusti ucapachajj saraquïnwa:
—Jichhajj yatiñamajj waquisiwa; wawanacamajj yakha marcanacanwa jacapjjani, ucansti esclavöpjjaraquiniwa, pusi patac maranacaw ucanjja t'akhesiyatäpjjaraquini. 14Ucampisa nayaraquiw uca esclavo tucuyir marcarojj mutayä, ucatsti wawanacamajj librequiw mistunjjapjjani, uqhamarac walja kamir cancañampi phokt'ata. 15Ucampisa jumajj wali chuymanëjjat ucqhaw mä suma jiwa jiwasiwayjjäta, uqhamaw jumajj nayra awquinacamampi chicachasjjaraquïta. 16Ucampisa pusi generación pasatatwa wawanacamajj aca chekar cuttanjjapjjani, amorreonacan jucha luratanacapajj janïraw sinti jan walïquiti uca laycu —sasa.
17Cunapachatejj arumäjjäna, wali ch'amacäjjaraquïn ucapachajj mä hornow wali jek'escäna, mä nina wiyaraquiw uca jaljat animalanac taypin sarnakascäna. 18Uca pachpa ururaquiw Tatitojj Abramampejj mä amtäwiru mantäna, saraquïnwa:
—Aca orakjja wawanacamaruw churä, Egipto jawirata, Eufrates sata jach'a jawircama. 19Ceneonacana, cenezeonacana, cadmoneonacana, 20hititanacana, ferezeonacana, refaitanacana, 21amorreonacana, cananeonacana, gergeseonacana, uqhamarac jebuseonacana take orakenacapwa wawanacamar churä —sasa.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn